
2013 M. LIETUVA PIRMININKAUS ES TARYBAI

2013 m. kovo 21 d. pranešimas VIR

ERK pirmininkas G. Kirkilas: ES 4-asis geležinkelių paketas per ankstyvas ir Lietuvai, ir Europai

Ketvirtasis Europos Sąjungos (ES) geležinkelių dokumentų rinkinys galimai prieštarauja subsidiarumo principui. Tai nuspręsta vakarykščiame Europos reikalų komiteto (ERK) posėdyje. 

„ES ketvirtajam geležinkelių paketui dar nepasiruošusi. Tam, kad šis Europos Komisijos (EK) pasiūlymas yra pernelyg ankstyvas, pritaria ir Europos Parlamentas,“ – tvirtino Seimo Pirmininko pavaduotojas ir ERK pirmininkas Gediminas Kirkilas. 

Vienas iš svarbiausių ERK argumentų – sausio 30 d. EK pristatytos  priemonės, kuriomis siūloma svarbias funkcijas (pvz., saugos sertifikatų išdavimo) perduoti iš Nacionalinių saugos institucijų Europos geležinkelių agentūrai nėra pakankamai pagrįsta būtinybė, nes jos sudarytų diskriminacines  rinkos sąlygas smulkiems vežėjams ir brangintų vežimo paslaugas keliaujantiems geležinkeliu. 

Ketvirtojo geležinkelių paketo tikslai – pagerinti geležinkelių transporto, kaip aplinkai draugiškos transporto šakos, konkurencingumą, lyginant su kitomis transporto šakomis, bei efektyviau panaudoti valstybės lėšas, skiriamas viešosioms geležinkelių transporto paslaugoms teikti. Paketą sudaro trys ramsčiai, apimantys geležinkelių transporto eismo saugą ir techninę sąveiką, keleivių vežimo vietiniais geležinkeliais rinkų atvėrimą konkurencijai bei geresnį geležinkelių infrastruktūros valdymą. EK pasiūlymo įgyvendinimui numatyti 6 teisės aktų projektai. 

Savo sprendime komitetas taip pat pasiūlė klausimą dėl ketvirtojo geležinkelių dokumentų rinkinio galimo prieštaravimo subsidiarumo principui teikti svarstyti Seimo plenariniame posėdyje ypatingos skubos tvarka. 

